Te yi at Elizabet le kakiꞌn xaw,
sajeꞌn tzun ẍchakol Ryos yi ángel Gabriel le tnum Nazaret cwent Galilea.
Choꞌn tzun tponeꞌntz tan yol tu jun xun yi na biꞌaj Mariy.
Yi jun xunaꞌtz,
ntaxk cunin til wutz jun yaj.
Ntin tuꞌ nsken bixeꞌ chiyol tu jun yaj yi na biꞌaj Ẍep.
Yi jun Ẍepaꞌtz,
xonl kꞌajtzun rey Luwiy iꞌ.
Yi tocomponeꞌn yi ángel kale atit Mariy,
itzun taltz:
—Quech Mariy.
Yi aẍatz ja jal abanl swutz Ryos,
na at iꞌ tzaweꞌj.
Ej nin at mas atz abalajil ẍchiwutz cyakil xnaꞌn,
—stzun yi ángel bantz tetz.
Yi beneꞌn tbital Mariy yi yol ángel,
nin el yabtz teꞌj,
na qui nin el xtxum tetz.
—Quil cxob Mariy,
na Ryos makꞌon tzaj yi xtxaxl talmaꞌ tzawibaj.
Chaꞌstzun te,
tzawekaj pwokil jun niꞌ.
Tzawalaj jun awal,
nin tzawakꞌ quen yi biꞌ tetz JESUS.
Tzꞌakꞌlok kꞌej iꞌ,
nin tzꞌaꞌlchok yi Cyꞌajl Ryos iꞌ.
Ej nin yi Kajcaw yi kaRyosil,
iꞌ tzꞌakꞌon yi caꞌwl tkaꞌb awal.
Chi sajleꞌn kꞌajtzun rey Luwiy tan cawuꞌn,
nchaꞌtz sbneꞌ iꞌ tetz.
Tzꞌocopon iꞌ tetz chireyil yi eꞌ xonl Jacow,
yi eꞌ atanum,
tetz ben kꞌej ben sak,
—stzun ángel bantz tetz Mariy.
Itzun ben tlol Mariy tetz ángel:
—¿Ẍeꞌn tzuntz?
Iẍkaj jak wil jun yaj,
—stzun Mariy bantz.
—Qui bin cẍbisun na cuꞌ ul yi Espíritu Sant tzawibaj tu yi porer Ryos.
Chaꞌstzun te yi jun niꞌ yi stzꞌitzꞌok tzaweꞌj,
chin xan nin sbneꞌ.
Nin tzꞌaꞌlchok yi iꞌ Cyꞌajl Ryos.
Nchaꞌtz taneꞌn Elizabet yi axonl.
Biꞌẍil tlen njeꞌ tekal pwokil jun niꞌ.
At iꞌ tcꞌuꞌl kakiꞌn xaw jaluꞌ.
Wech quiꞌc talbil iꞌ.
Poro tan tuꞌ porer Ryos stzꞌitzꞌok yi jun niꞌaꞌtz teꞌj,
na quiꞌc nin jun takleꞌn yi quiꞌk xcyeꞌ Ryos teꞌj,
—stzun ángel bantz tetz Mariy.
—Baꞌn bin.
Baꞌn noꞌc tetz xconsbeꞌtz Ryos chi na tal tzajuꞌ swetz,
ko yaꞌtz tajbil iꞌ,
—stzun Mariy bantz tetz ángel.
Ajeꞌn nintzun ban tetz ángel.